  Виталий Пронин Экологилэн арезлы сӥзем «Ожо-вожо» конкурсамы нылпиосты инкуазез утёнэн герӟаськем кылбуръёс, веросъёс, ӟеч ужъёссы сярысь гожтыны куримы. Но жаляса верано, пиналъёс туж ик мыло-кыдо ӧз пыриське: ог 20 уж вуиз.Пиналъёс инкуазез чылкыт возён сярысь гожтӥллям: урамъёсты, шур дуръёсты жуг-жаглэсь утялтӥллям, ошмес котыръёсыз сузяллям, писпу мерттӥллям. Быдэс гуртэнызы тунсыко ужрад ортчытӥллям  Алнаш ёросысь чумолёос: шырчик умортоос лэсьтӥллям.Пичи Пурга ёросысь Улын Юри школаысь 8-тӥ классын дышетскисьёс А. Коновалова но А. Логинова «Чылкыт ву» проект малпаллям. Нылашъёс ошмес вулэн пайдаез сярысь  эскеронъёс ортчытӥллям, пӧзисьлэн синмыз медаз ворсаськы шуыса, гужем куспын сое утялтыны чаклало. Шаркан ёросысь Быгыысь Е. Шамаева веросаз Сарми ошмеслэсь кӧтӝожзэ  усьтэм. Нимысьтыз тау кареммы потэ Алнаш ёросысь Чем-Куюк школаысь нылпиослы. Отысь тужгес трос гожтэтъёс вуизы. Тунсыко ужъёссы пӧрмиллям 6-тӥ классысь Н. Сосновлэн но 5-тӥ классысь А. Смирновалэн. Коля муртлэсь ужзэ гажасьтэм адямиос пумысен кӧтӝожзэ кисьтэ. Настя пужымъёслэсь мадьзэс веросэн гожтэм. Тэльёсты утён сярысь тунсыко веросэз пӧрмем Вавож ёросысь Ӟамбайысь А. Ларионовалэн.Бадӟым утялтӥськон ортчытӥллям Пичи Пурга ёросысь «Тылгизьы» кружоке ветлӥсь пиналъёс. Жуг-жаглы кыкетӥ улон сётыны луэ шуыса, тодэ вайытӥзы Можга ёросысь Удмурт Пычас гуртысь Д. Кириллов но Алнаш ёросысь Чем-Куюк школаысь Л. Афанасьева.Конкурс чотын лэсьтэм ужъёслэсь быдӟалазэс, пайдалыксэс, материалъёслэсь ӟечлыксэс учкыса, «Ӟеч уж» номинациын тужгес устоен лыдъямын Пичи Пурга ёросысь «Тылгизьы» нылпи кружоке ветлӥсьёс. Шумпотоно, та пиналъёслэн  ужъёссы «Удмурт дунне» газетлэн бамъёсаз ӵемысь печатласько.Чеберлыко произведение гожтэмъёс пӧлын тужгес кужмоен лыдъямын Вавож ёросысь Ӟамбай школаысь А. Ларионова «Уйвӧт» веросэныз. Настялы но «Тылгизьы» кружокысь одӥгезлы тужгес усто гожъяськисьлы (дышетӥсьсы быръёз) туэ «Шундыкаре» мыныны путёвка сётӥськоз. Нимысьтыз синпель кузьымен пусъеммы потэ Алнаш ёросысь Писэйгурт школаысь В. Чекинаез. Солэн чуръёсаз, мукет вуэм кылбуръёс сярысь, инкуазез яратон мургес усьтэмын. Озьы ик кузьым возьма Алнаш ёросысь Чем-Куюк школаысь Н. Сосновез но А. Смирноваез. Ваньмыз мукетъёсыз конкурсэ пыриськем муртъёс пусъемын луозы таукаронъёсын. Соосты басьтон вылысь вазиськоно «Удмурт дуннелэн» редакцияз.Ужъёсты татысь лыдӟыны быгатӥськоды.  Теги: конкурс удмуртдунне  